Börn á Vesturlandi þurfa að bíða í allt að ár áður en þau komast að hjá sálfræðingi á heilsugæslunni . Íbúar landsbyggðarinnar þurfa í flestum tilfellum að bíða mánuðum saman eftir að komast í viðtal . Þetta kemur fram í svari heilbrigðisráðherra við fyrirspurn um hversu langur biðtími sé eftir viðtali við sálfræðing hjá heilbrigðisstofnunum landsins . Nokkur munur er á biðtíma eftir því hvort skjólstæðingurinn sé barn eða fullorðinn en svör stofnanna voru ekki samræmd hvað það varðar . Fullorðnir þurfa að bíða í um fimm mánuði áður en þeir komast að hjá geðteymi Heilbrigðisstofnunar Suðurnesja , rétt eins og konur með börn á fyrsta aldursári . Biðtíminn eftir viðtali er sagður nokkuð breytilegur innan Heilbrigðisstofnunar Suðurlands . Getur hann verið allt frá því að vera enginn og upp undir 10 mánuðir , en eingöngu er tekið við börnum yngri en 18 ára og fjölskyldum þeirra . Biðtíminn á Austurlandi er nokkuð mismunandi eftir því hver óskar eftir viðtali . Eins til tveggja mánaða biðtími er hjá mæðra - og foreldravernd en fullorðnir geta þurft að bíða í fimm mánuði áður en þeir komast að . Biðtími fyrir 30 ára og eldri á heilbrigðisstofnun Norðurlands er frá því að vera innan við fjórar vikur og upp í sex mánuði , misjafnt eftir byggðakjörnum - á meðan biðtími eftir sálfræðingi meðal fullorðinna er að meðaltali tveir mánuðir hjá Heilbrigðisstofnun Vestfjarða . Lengst er biðin fyrir börn á Vesturlandi , þar sem biðtíminn er að meðaltali 12 mánuðir . Biðtími fyrir fullorðna er um tveir til þrír mánuðir . Frumvarp í pípunum um að SÍ taki þátt í kostnaði við sálfræðimeðferðir . Heilbrigðisráðherra segir mikilvægt að frumvarpið komi til kasta þingsins .